Nokia 1100

Nokia 1100 — კომპანია Nokia-ს მიერ წარმოებული საწყისი თაობის GSM მობილური ტელეფონი. მოდელის წარმოება 2003 წლის ბოლოს დაიწყო და ამ დროიდან, 250 მილიონი ერთეული გაიყიდა, რის შედეგადაც, Nokia 1100 მთელ მსოფლიოში არა მხოლოდ ყველაზე გაყიდვად მობილურად, არამედ ყველაზე გაყიდვად სამომხმარებლო ელეტრონულ მოწყობილობადაც იქცა. მოდელის წარმოება ამჟამად შეწყვეტილია.
1100-მა იმ დროს მოიპოვა პოპულარობა, როცა ბაზარზე უკვე ხელმისაწვდომი იყო უფრო თანამედროვე, მეტი მახასიათებლების მქონე (მაგალითად ფერადი ეკრანი, კამერა) ტელეფონები. იგი გამიზნული იყო განვითარებადი ქვეყნებისა და იმ მომხმარებლებისათვის, რომელთა მოთხოვნებშიც არ შედიოდა მოწინავე მახასიათებლები და მნიშვნელოვანი იყო მხოლოდ ზარების განხორციელება, მოკლე ტექსტური შეტყობინებების მიღება-გაგზავნა, მაღვიძარა და ა. შ.
1100 მსგავსია ისეთი მოდელებისა, როგორებიცაა 5110/3210/3310, რომელთა წარმოება დღეს ასევე შეჩერებულია, თუმცა იმ დროისათვის, ასევე ყველაზე პოპულარულ მოდელებს შორის შედიოდნენ.
Nokia 1100-ის დიზაინი კალიფორნიაში, Nokia Design Center-ში შექმნა ბულგარელ-ამერიკელმა დიზაინერმა დიმიტრე მეჰანჟისკიმ.
აღსანიშნავია, რომ Nokia ისტორიაში გაყიდული მემილიარდე ტელეფონი სწორედ 1100 იყო, რომელიც 2005 წელს ნიგერიაში გაიყიდა.
2009 წლის დასაწყისში, გავრცელდა ხმა, რომ გერმანიაში მდებარე ბოხუმის საწარმოში გამოშვებულ ტელეფონთა პარტიას ქარხნული წუნი გააჩნდა; რაც იმაში მდგომარეობდა, რომ თითქოს შესაძლებელი იყო ტელეფონი ისე დაპროგრამებულიყო, რომ მას სხვა სატელეფონო ნომრებისგან მიეღო ისეთი სენსიტიური ინფორმაციის შემცველი SMS-ები, როგორიცაა ინფორმაცია ონლაინ-ბანკინგის შესახებ. ამ ხარვეზმა საზოგადოების დიდი ყურადღება მიიქცია და შედეგად, ზოგიერთი ტელეფონი 32 000 აშშ დოლარადაც კი გაიყიდა.
მახასიათებლები
Nokia 1100-ს გააჩნია ჩაშენებული flash-განათება, რომელიც აქტიურდება ღილაკ C-ზე ერთხელ დიდხანს დაჭერით. ამავე ღილაკზე ორჯერ დაჭერით ხდება ტელეფონის კლავიატურის დაბლოკვა.
1100-სა და 1101-ს მხოლოდ მონოფონური ზარის მხარდაჭერა აქვს, რომელთა შერჩევაც შესაძლებელია წინასწარ ჩაწერილი 36 ხმოვანი ტონიდან.
მოდელს გააჩნია ნოკიას ტრადიციული სანავიგაციო კლავიატურა, რომელიც ზარების განსახორციელებლად და გასათიშად ერთსა და იმავე ღილაკს იყენებს, აქვს ორმიმართულებიანი ღილაკები და ვიბრაცია.
მხოლოდ ერთი ბრენდისთვის (AT&T Mobility) განკუთვნილ ვერსიას გააჩნია ჩაშენებული AOL Instant Messenger კლიენტი.
1100-თვის თავსებადია Nokia-ს Xpress-On ჩასადები სახურავები. გარდა ორიგინალი ღია ლურჯის, ნარინჯისფერის ან შავისა, სახურავების არჩევანი უფრო ფართოა და მოიცავს მუქ ლურჯს, ყვითელს, წითელს, მწვანესა და ვარდისფერს. აღნიშნულ სახურავებს აწარმოებდა როგორც Nokia, ისე სხვა მესამე მხარის მწარმოებლები.
ტელეფონის დიზაინი შეიქმნა სპეციალურად განვითარებადი ქვეყნებისათვის: ტელეფონის წინა მხარე და კლავიატურა რაც შეიძლება მაქსიმალურადაა მიმსგავსებული მტვრიან ხუფს, გვერდები კი ტენიანი ამინდის გათვალისწინებით, სრიალა არაა.
სხვა მახასიათებლებს შორისაა 50 SMS-ის ტევადობა, მაღვიძარა, საათი, კალკულატორი, 6 პროფილი, მეხსიერება კონტაქტებისათვის (ტევადობა 50, შესაძლებელია სხვადასხვა კონტაქტისთვის სხვადასხვა ზარისა და ხატულას დაყენება), თამაშები (Snake II და Space Impact+), ასევე, საკუთარი ტონალური ზარის შექმნის შესაძლებლობა.
ვარიანტები
სერიაში ოთხი განსხვავებული ვარიანტია: 1100a, 1100b, 1101 და 1108.
1100a GSM-900/1800 ქსელი.
1100b GSM-850/1900 ქსელი.
1101-ში უკანა მწვანე ნაწილი ჩანაცვლებულია თეთრით და დამატებულია უბრალო WAP 1.1 ბრაუზერი.
1108-ში ასევე უკანა მწვანე ნაწილია ჩანაცვლებული თეთრით. ძირითადად განკუთვნილია აზიის ბაზრისთვის.
Firmware-ის ისტორია
ტელეფონის Firmware ვერსიის გაგება შესაძლებელია *#0000# კომბინაციის აჯრეფით.
გამოყენება
ტელეფონი გამოიყენება GSM მეთოდით და აქტიურდება SIM-ბარათით. მუშაობს Nokia BL-5C ბატარეაზე, რომელიც საკმაოდ დიდხანს ძლებს მიძინებულ და სასაუბრო რეჟიმში. აღსანიშნავია, რომ სწორედ ეს ბატარეა გამოიყენება უფრო მოწინავე მოდელებშიც, რომლებსაც, მახასიათებლებიდან გამომდინარე, მძლავრი ბატარეა ესაჭიროება. რაც შეეხება Nokia 1100-ს, მის შემთხვევაში, ეს ბატარეა დამუხტვიდან 400 საათის განმავლობაში სძლებს.
რესურსები ინტერნეტში
Download Nokia 1100 user manual
სქოლიო
Nokia
მობილური ტელეფონები